02020R1998 — LV — 02.03.2021 — 001.001

Šis dokuments ir tikai informatīvs, un tam nav juridiska spēka. Eiropas Savienības iestādes neatbild par tā saturu. Attiecīgo tiesību aktu un to preambulu autentiskās versijas ir publicētas Eiropas Savienības “Oficiālajā Vēstnesī” un ir pieejamas datubāzē “Eur-Lex”. Šie oficiāli spēkā esošie dokumenti ir tieši pieejami, noklikšķinot uz šajā dokumentā iegultajām saitēm

Grozīta ar:









▼B

PADOMES REGULA (ES) 2020/1998

(2020. gada 7. decembris)

par ierobežojošiem pasākumiem pret nopietniem cilvēktiesību pārkāpumiem un aizskārumiem







1. pants

Šajā regulā piemēro šādas definīcijas:

a) “prasījums” ir jebkurš prasījums, kas tiesvedībā vai ārpus tās izvirzīts pirms vai pēc šīs regulas spēkā stāšanās dienas un kas izriet no līguma vai darījuma, jo īpaši: i) prasījums par tādu saistību izpildi, kuras izriet no līguma vai darījuma; ii) prasījums par obligācijas, finansiāla galvojuma vai jebkādas atlīdzības pagarināšanu vai samaksu; iii) prasījums par kompensācijas saņemšanu attiecībā uz līgumu vai darījumu; iv) pretprasījums; v) prasījums atzīt vai izpildīt, tai skaitā ar exequatur procedūru, kādu spriedumu, šķīrējtiesas nolēmumu vai līdzvērtīgu lēmumu neatkarīgi no tā, kur tas pieņemts vai pasludināts;

b) “līgums vai darījums” ir jebkurš darījums neatkarīgi no tā veida un piemērojamiem tiesību aktiem, kas ietver vienu vai vairākus līgumus, kas noslēgti starp tām pašām vai dažādām pusēm, vai līdzīgas saistības, ko uzņēmušās tās pašas vai dažādas puses; minētajā nolūkā “līgums” ietver juridiski neatkarīgas vai atkarīgas obligācijas, garantijas vai atlīdzību, jo īpaši finanšu garantijas vai finanšu atlīdzību, un kredītus, un jebkuru attiecīgu noteikumu, kas rodas saskaņā vai saistībā ar šo darījumu;

c) “kompetentās iestādes” ir dalībvalstu kompetentās iestādes, kā norādīts II pielikumā minētajās tīmekļa vietnēs;

d) “saimnieciskie resursi” ir jebkādi materiāli vai nemateriāli, kustami vai nekustami aktīvi, kas nav līdzekļi, bet kurus var izmantot, lai iegūtu līdzekļus, preces vai pakalpojumus;

e) “saimniecisko resursu iesaldēšana” ir aizliegums izmantot saimnieciskos resursus, lai iegūtu līdzekļus, preces vai pakalpojumus jebkādā veidā, tai skaitā – bet ne tikai – šos resursus pārdodot, iznomājot vai ieķīlājot;

f) “naudas līdzekļu iesaldēšana” ir aizliegums veikt naudas līdzekļu pārvietošanu, pārskaitīšanu, pārveidošanu, izmantošanu vai piekļūt tiem, vai veikt ar tiem tirdzniecības darījumus, kā rezultātā mainītos to apjoms, apmērs, atrašanās vieta, īpašnieks, valdītājs, būtiskās iezīmes vai galamērķis, vai tiktu izdarītas citādas izmaiņas, kas dotu iespēju izmantot šos naudas līdzekļus, tai skaitā veicot vērtspapīru portfeļa pārvaldību;

g) “līdzekļi” ir jebkādi finanšu aktīvi un ieguvumi, tostarp – bet ne tikai: i) nauda, čeki, naudas prasījumi, vekseļi, maksājumu uzdevumi un citi maksāšanas instrumenti; ii) noguldījumi finanšu iestādēs vai citās iestādēs, kontu bilances, parādi un parāda obligācijas; iii) publiski vai privāti tirgojami vērtspapīri un parādu instrumenti, tostarp akcijas un daļas, vērtspapīru apliecības, obligācijas, parādzīmes, garantijas vērtspapīri, ķīlu zīmes un atvasināto instrumentu līgumi; iv) procentu maksājumi, dividendes vai citi ienākumi no aktīviem, vai to uzkrātā vai radītā vērtība; v) kredīti, ieskaita tiesības, galvojumi, saistību izpildes garantijas vai citādas finansiālas saistības; vi) akreditīvi, konosamenti, pavadzīmes; vii) dokumenti, kas apliecina līdzdalību fondos vai saimnieciskajos resursos;

h) “Savienības teritorija” ir dalībvalstu teritorijas, uz kurām attiecas Līgums par Eiropas Savienību (LES) saskaņā ar LES minētajiem nosacījumiem, tai skaitā to gaisa telpa.

2. pants

1. Šo regulu piemēro: a) genocīdam; b) noziegumiem pret cilvēci; c) šādiem nopietniem cilvēktiesību pārkāpumiem vai aizskārumiem: i) spīdzināšanai un citiem nežēlīgiem, necilvēcīgiem vai cieņu pazemojošiem apiešanās un sodīšanas veidiem; ii) verdzībai; iii) ārpustiesas, tūlītējai vai patvaļīgai nāvessodu izpildei un nogalināšanai; iv) personu piespiedu pazušanai; v) patvaļīgiem arestiem vai aizturēšanai; d) citi cilvēktiesību pārkāpumiem vai aizskārumiem, tostarp, bet ne tikai turpmāk uzskaitītajiem, ciktāl minētie pārkāpumi vai aizskārumi ir plaši izplatīti, sistemātiski vai citādi nopietni attiecībā uz LES 21. pantā izklāstītajiem kopējās ārpolitikas un drošības politikas mērķiem: i) cilvēku tirdzniecībai, kā arī cilvēktiesību aizskārumiem, ko veic migrantu kontrabandisti, kā minēts šajā pantā; ii) seksuālai un ar dzimumu saistītai vardarbībai; iii) miermīlīgas pulcēšanās un biedrošanās brīvības pārkāpumiem vai aizskārumiem; iv) uzskatu un vārda brīvības pārkāpumiem vai aizskārumiem; v) reliģijas vai ticības brīvības pārkāpumiem vai aizskārumiem.

2. Šā panta 1. punkta piemērošanas nolūkos būtu jāņem vērā starptautiskās paražu tiesības un vispārpieņemtie starptautisko tiesību instrumenti, piemēram: a) Starptautiskais pakts par pilsoniskajām un politiskajām tiesībām; b) Starptautiskais pakts par ekonomiskajām, sociālām un kultūras tiesībām; c) Konvencija par genocīda nepieļaujamību un sodīšanu par to; d) Konvencija pret spīdzināšanu un citiem nežēlīgiem, necilvēcīgiem vai cieņu pazemojošiem apiešanās un sodīšanas veidiem; e) Starptautiskā konvencija par jebkuras rasu diskriminācijas izskaušanu; f) Konvencija par jebkuras sieviešu diskriminācijas izskaušanu; g) Konvencija par bērna tiesībām; h) Starptautiskā konvencija par visu personu aizsardzību pret piespiedu pazušanu; i) Konvencija par personu ar invaliditāti tiesībām; j) Apvienoto Nāciju Organizācijas Konvencijas pret transnacionālo organizēto noziedzību Protokols par cilvēku tirdzniecības, jo sevišķi tirdzniecības ar sievietēm un bērniem, novēršanu, apkarošanu un sodīšanu par to; k) Starptautiskās Krimināltiesas Romas statūti; l) Eiropas Cilvēktiesību un pamatbrīvību aizsardzības konvencija.

3. Šīs regulas piemērošanas nolūkos fiziskas vai juridiskas personas, vienības vai struktūras var būt: a) valstiski rīcībspēki; b) citi rīcībspēki, kas faktiski kontrolē vai pārvalda kādu teritoriju; c) citi nevalstiski rīcībspēki, ievērojot Lēmuma (KĀDP) 2020/1999 1. panta 4. punktu.

3. pants

1. Iesaldē visus līdzekļus un saimnieciskos resursus, kas atrodas jebkuras I pielikumā uzskaitītās fiziskās vai juridiskās personas, vienības vai struktūras īpašumā, valdījumā, turējumā vai kontrolē.

2. I pielikumā uzskaitītajām fiziskajām vai juridiskajām personām, vienībām vai struktūrām nedz tieši, nedz netieši, nedz to interesēs nedara pieejamus nedz līdzekļus, nedz saimnieciskos resursus.

3. Kā noteikusi Padome saskaņā ar Lēmuma (KĀDP) 2020/1999 3. pantu, I pielikumā iekļauj: a) fiziskas vai juridiskas personas, vienības vai struktūras, kas ir atbildīgas par 2. panta 1. punktā izklāstītajām darbībām; b) fiziskas vai juridiskas personas, vienības vai struktūras, kas sniedz finansiālu, tehnisku vai materiālu atbalstu vai ir citādi iesaistītas 2. panta 1. punktā izklāstītajās darbībās, tostarp plānojot, vadot, pasūtot, palīdzot, sagatavojot, atvieglinot vai veicinot minētās darbības; c) fiziskas vai juridiskas personas, vienības vai struktūras, kuras ir saistītas ar a) un b) apakšpunktā minētajām fiziskajām vai juridiskajām personām, vienībām vai struktūrām.

4. pants

1. Atkāpjoties no 3. panta, dalībvalstu kompetentās iestādes var atļaut atbrīvot konkrētus iesaldētus līdzekļus vai saimnieciskos resursus vai darīt tos pieejamus ar nosacījumiem, ko tās uzskata par atbilstīgiem, pēc tam, kad tās konstatējušas, ka attiecīgie līdzekļi vai saimnieciskie resursi ir: a) vajadzīgi, lai segtu I pielikumā uzskaitīto fizisko vai juridisko personu, vienību vai struktūru un šādu fizisko personu apgādājamo ģimenes locekļu pamatvajadzības, tostarp maksājumus par pārtiku, īri vai hipotēku, zālēm un ārstēšanu, nodokļu, apdrošināšanas prēmiju un komunālo pakalpojumu maksājumus; b) paredzēti vienīgi samērīgai samaksai par kvalificētu darbu vai atlīdzībai par izdevumiem, kas saistīti ar juridiskiem pakalpojumiem; c) paredzēti vienīgi komisijas maksai vai apkalpošanas maksai par iesaldēto līdzekļu vai saimniecisko resursu parasto turēšanu vai pārvaldību; d) nepieciešami ārkārtas izdevumu segšanai – ar noteikumu, ka kompetentā iestāde pārējo dalībvalstu kompetentajām iestādēm un Komisijai vismaz divas nedēļas pirms atļaujas piešķiršanas ir paziņojusi pamatojumu, kāpēc tā uzskata, ka būtu jāpiešķir konkrēta atļauja; vai e) paredzēti tam, lai veiktu maksājumus uz tādas diplomātiskās vai konsulārās pārstāvniecības vai starptautiskas organizācijas kontu, kurai ir starptautiskajās tiesībās noteikta imunitāte, vai lai veiktu maksājumus no šādas pārstāvniecības vai organizācijas konta, ciktāl šie maksājumi ir paredzēti izmantošanai diplomātiskās vai konsulārās pārstāvniecības vai starptautiskās organizācijas oficiāli paredzētām vajadzībām.

2. Attiecīgā dalībvalsts informē pārējās dalībvalstis un Komisiju par visām atļaujām, ko tā piešķir saskaņā ar 1. punktu, divu nedēļu laikā pēc atļaujas piešķiršanas.

5. pants

1. Atkāpjoties no 3. panta, dalībvalstu kompetentās iestādes var atļaut atbrīvot konkrētus iesaldētos līdzekļus vai saimnieciskos resursus vai darīt konkrētus līdzekļus vai saimnieciskos resursus pieejamus ar tādiem nosacījumiem, kādus tās uzskata par atbilstīgiem, pēc tam, kad tās ir konstatējušas, ka šādu līdzekļu vai saimniecisko resursu nodrošināšana ir nepieciešama humanitāriem mērķiem, piemēram, lai sniegtu palīdzību vai atvieglotu tās sniegšanu, tostarp lai piegādātu medikamentus, pārtiku vai nodrošinātu humanitāro darbinieku un saistītas palīdzības piegādi vai evakuācijām.

2. Attiecīgā dalībvalsts informē pārējās dalībvalstis un Komisiju par visām atļaujām, ko tā piešķir saskaņā ar 1. punktu, četru nedēļu laikā pēc atļaujas piešķiršanas.

6. pants

1. Atkāpjoties no 3. panta 1. punkta, dalībvalstu kompetentās iestādes var atļaut atbrīvot konkrētus iesaldētos līdzekļus vai saimnieciskos resursus, ja ir izpildīti šādi nosacījumi: a) uz līdzekļiem vai saimnieciskajiem resursiem attiecas šķīrējtiesas nolēmums, kas ir pieņemts pirms dienas, kad 3. pantā minētā fiziskā vai juridiskā persona, vienība vai struktūra tika iekļauta I pielikumā, vai pirms vai pēc minētās dienas Savienībā taisīts tiesas vai administratīvs nolēmums, vai attiecīgajā dalībvalstī pirms vai pēc minētās dienas izpildāms tiesas nolēmums; b) līdzekļus vai saimnieciskos resursus izmantos vienīgi tam, lai apmierinātu prasījumus, kas izriet no šāda nolēmuma vai kas ar šādu nolēmumu atzīti par spēkā esošiem, ievērojot ierobežojumus, kuri noteikti piemērojamajos normatīvajos aktos, kuri reglamentē tādu personu tiesības, kam ir šādi prasījumi; c) nolēmums nav pieņemts kādas I pielikumā minētas fiziskas vai juridiskas personas, vienības vai struktūras labā; kā arī d) nolēmuma atzīšana nav pretrunā attiecīgās dalībvalsts sabiedriskajai kārtībai.

2. Attiecīgā dalībvalsts informē pārējās dalībvalstis un Komisiju par visām atļaujām, ko tā piešķir saskaņā ar 1. punktu, divu nedēļu laikā pēc atļaujas piešķiršanas.

7. pants

1. Atkāpjoties no 3. panta 1. punkta un ar noteikumu, ka I pielikumā minētai fiziskai vai juridiskai personai, vienībai vai struktūrai ir jāveic maksājums saskaņā ar līgumu vai vienošanos, ko attiecīgā fiziskā vai juridiskā persona, vienība vai struktūra noslēgusi (vai no saistībām, kas tai radušās) pirms dienas, kad minētā fiziskā vai juridiskā persona, vienība vai struktūra tika iekļauta I pielikumā, dalībvalstu kompetentās iestādes var atļaut atbrīvot konkrētus iesaldētos līdzekļus vai saimnieciskos resursus ar nosacījumiem, ko tās uzskata par atbilstīgiem, ja vien attiecīgā kompetentā iestāde ir konstatējusi, ka: a) līdzekļi vai saimnieciskie resursi tiks izmantoti tam, lai I pielikumā minēta fiziska vai juridiska persona, vienība vai struktūra veiktu maksājumu; un b) ar šādu maksājumu netiek pārkāpts 3. panta 2. punkts.

2. Attiecīgā dalībvalsts informē pārējās dalībvalstis un Komisiju par visām atļaujām, ko tā piešķir saskaņā ar 1. punktu, divu nedēļu laikā pēc atļaujas piešķiršanas.

8. pants

1. Šīs regulas 3. panta 2. punkts neliedz finanšu iestādēm vai kredītiestādēm, kas saņem līdzekļus, kurus trešās personas pārskaita sarakstā minētu fizisko vai juridisko personu, vienību vai struktūru kontos, kreditēt iesaldētos kontus ar noteikumu, ka jebkurus ieskaitījumus šādos kontos arī iesaldēs. Finanšu iestāde vai kredītiestāde nekavējoties informē attiecīgo kompetento iestādi par jebkuru šādu darījumu.

2. Šīs regulas 3. panta 2. punkts neattiecas uz iesaldēto kontu papildinājumiem, ko veido: a) procenti vai citi ienākumi saistībā ar šiem kontiem; b) maksājumi, kuri veicami saskaņā ar līgumu vai vienošanos, kas noslēgti (vai saistības, kas radušās) pirms dienas, kad 3. pantā minētā fiziskā vai juridiskā persona, vienība vai struktūra tika iekļauta I pielikumā; vai c) maksājumi, kas jāmaksā saskaņā ar dalībvalstī pieņemtiem vai attiecīgajā dalībvalstī izpildāmiem tiesas, administratīviem vai šķīrējtiesas nolēmumiem, ar noteikumu, ka uz visiem šādiem procentiem, citiem ieņēmumiem un maksājumiem joprojām attiecas 3. panta 1. punktā paredzētie pasākumi.

9. pants

1. Neskarot piemērojamos noteikumus par pārskatu sniegšanu, konfidencialitāti un dienesta noslēpumu, fiziskās un juridiskās personas, vienības un struktūras: a) nekavējoties sniedz visu informāciju, kas varētu veicināt šīs regulas ievērošanu, piemēram, informāciju par kontiem un summām, kas iesaldēti saskaņā ar 3. panta 1. punktu, tās dalībvalsts kompetentajai iestādei, kurā tās ir rezidenti vai atrodas, un tieši vai ar šīs dalībvalsts starpniecību nodod šo informāciju Komisijai; un b) sadarbojas ar kompetento iestādi saistībā ar jebkādām a) apakšpunktā minētās informācijas pārbaudēm.

2. Jebkādu papildu informāciju, ko Komisija saņem tieši, tā dara pieejamu dalībvalstīm.

3. Informāciju, ko sniedz vai saņem saskaņā ar šo pantu, izmanto vienīgi nolūkiem, kuriem tā sniegta vai saņemta.

10. pants

Ir aizliegta apzināta un tīša dalība darbībās, kuru mērķis vai sekas ir apiet 3. pantā minētos pasākumus.

11. pants

1. Labticīga līdzekļu un saimniecisko resursu iesaldēšana vai atteikums darīt pieejamus līdzekļus vai saimnieciskos resursus, pamatojoties uz to, ka šāda rīcība ir saskaņā ar šo regulu, nerada nekādu atbildību nedz fiziskai vai juridiskai personai, vienībai vai struktūrai, kas to veic, nedz tās pārvaldes institūciju amatpersonām vai darbiniekiem, ja vien netiek pierādīts, ka līdzekļi un saimnieciskie resursi tika iesaldēti vai aizturēti nolaidības dēļ.

2. Fizisku vai juridisku personu, vienību vai struktūru darbības nerada tām nekādu atbildību, ja tās nezināja un tām nebija pamatota iemesla uzskatīt, ka ar to darbībām tiktu pārkāpti šajā regulā paredzētie pasākumi.

12. pants

1. Prasījumus saistībā ar jebkādu līgumu vai darījumu, kura izpildi tieši vai netieši, pilnīgi vai daļēji ir ietekmējuši pasākumi, kas piemēroti saskaņā ar šo regulu, tostarp prasījumus par atlīdzināšanu vai citus šāda veida prasījumus, piemēram, prasījumu par kompensāciju vai ar galvojumu nodrošinātu prasījumu, jo īpaši prasījumu izsniegt vai veikt maksājumu saistībā ar jebkādu obligāciju, galvojumu vai atlīdzību, jo īpaši finansiālu galvojumu vai finansiālu atlīdzību, neizpilda, ja tos izvirza: a) fiziskas vai juridiskas personas, vienības vai struktūras, kuras uzskaitītas I pielikumā; b) jebkura fiziska vai juridiska persona, vienība vai struktūra, kas darbojas ar kādas a) apakšpunktā minētās fiziskās vai juridiskās personas, vienības vai struktūras starpniecību vai tās vārdā.

2. Tiesvedībā par prasījuma izpildi pienākums pierādīt, ka 1. punkts neaizliedz šāda prasījuma apmierināšanu, ir fiziskai vai juridiskai personai, vienībai vai struktūrai, kas prasa šāda prasījuma izpildi.

3. Šis pants neskar 1. punktā minēto fizisko vai juridisko personu, vienību un struktūru tiesības vērsties tiesā, lai saskaņā ar šo regulu izskatītu līgumsaistību neizpildes likumību.

13. pants

1. Komisija un dalībvalstis viena otru informē par saskaņā ar šo regulu veiktajiem pasākumiem un dalās ar citu nozīmīgu informāciju, kas ir to rīcībā saistībā ar šo regulu, jo īpaši ar informāciju par: a) līdzekļiem, kas iesaldēti saskaņā ar 3. pantu, un atļaujām, kas piešķirtas saskaņā ar 4., 5., 6. un 7. pantu; b) pārkāpumiem un izpildes problēmām, un valsts tiesu pasludinātiem spriedumiem.

2. Dalībvalstis nekavējoties informē viena otru un Komisiju par jebkādu citu to rīcībā esošu nozīmīgu informāciju, kas varētu ietekmēt šīs regulas iedarbīgu īstenošanu.

14. pants

1. Ja Padome nolemj fiziskai vai juridiskai personai, vienībai vai struktūrai piemērot 3. pantā minētos pasākumus, tā attiecīgi groza I pielikumu.

2. Padome 1. punktā minētos lēmumus, tostarp pamatojumu iekļaušanai sarakstā, paziņo attiecīgajai fiziskajai vai juridiskajai personai, vienībai vai struktūrai vai nu tieši, ja ir zināma tās adrese, vai publicējot paziņojumu, dodot minētajai fiziskai vai juridiskai personai, vienībai vai struktūrai iespēju paust savus apsvērumus.

3. Ja tiek iesniegti apsvērumi vai būtiski jauni pierādījumi, Padome pārskata 1. punktā minētos lēmumus un atbilstīgi informē attiecīgo fizisko vai juridisko personu, vienību vai struktūru.

4. Regulas I pielikumā iekļauto sarakstu regulāri un ne retāk kā reizi 12 mēnešos pārskata.

5. Komisija ir pilnvarota grozīt II pielikumu, pamatojoties uz dalībvalstu sniegto informāciju.

15. pants

1. Šīs regulas I pielikumā iekļauj pamatojumu attiecīgo fizisko vai juridisko personu, vienību vai struktūru iekļaušanai sarakstā.

2. Šīs regulas I pielikumā iekļauj informāciju, kas nepieciešama, lai identificētu attiecīgās fiziskās vai juridiskās personas, vienības vai struktūras, ja tāda ir pieejama. Attiecībā uz fiziskām personām šāda informācija var ietvert: vārdu, uzvārdu un arī pieņemtos vārdus, dzimšanas datumu un vietu, valstspiederību, pases un identifikācijas kartes numuru, dzimumu, adresi, ja tā zināma, un amatu vai profesiju. Attiecībā uz juridiskām personām, vienībām vai struktūrām šāda informācija var ietvert: nosaukumus; reģistrācijas vietu un datumu; reģistrācijas numuru; un darījumdarbības vietu.

16. pants

1. Dalībvalstis pieņem noteikumus par sodiem, kas piemērojami par šīs regulas noteikumu pārkāpumiem, un veic visus pasākumus, kuri nepieciešami, lai nodrošinātu to īstenošanu. Paredzētajiem sodiem ir jābūt iedarbīgiem, samērīgiem un atturošiem.

2. Dalībvalstis par 1. punktā minētajiem noteikumiem ziņo Komisijai tūlīt pēc šīs regulas stāšanās spēkā, kā arī ziņo tai par jebkādiem turpmākiem grozījumiem.

17. pants

1. Padome, Komisija un Savienības Augstais pārstāvis ārlietās un drošības politikas jautājumos (“Augstais pārstāvis”) apstrādā personas datus, lai veiktu savus uzdevumus saskaņā ar šo regulu. Šie uzdevumi ietver: a) kas attiecas uz Padomi – sagatavot un veikt I pielikuma grozījumus; b) kas attiecas uz Augsto pārstāvi – sagatavot I pielikuma grozījumus; c) kas attiecas uz Komisiju: i) pievienot I pielikuma saturu publiski pieejamajam elektroniskajam konsolidētajam sarakstam ar personām, grupām un vienībām, uz kurām attiecas Savienības finansiālās sankcijas, un publiski pieejamajai interaktīvajai sankciju kartei; ii) apstrādāt informāciju par šajā regulā paredzēto pasākumu ietekmi, piemēram, iesaldēto līdzekļu vērtību, un informāciju par kompetento iestāžu piešķirtajām atļaujām.

2. Vajadzības gadījumā Padome, Komisija un Augstais pārstāvis var apstrādāt attiecīgus datus par noziedzīgiem nodarījumiem, ko izdarījušas sarakstā iekļautās fiziskās personas, un par notiesājošiem spriedumiem vai drošības pasākumiem attiecībā uz šādām personām tikai tiktāl, ciktāl šāda apstrāde ir nepieciešama, lai sagatavotu I pielikumu.

3. Šajā regulā Padome, šīs regulas II pielikumā minētais Komisijas dienests un Augstais pārstāvis tiek izraudzīti par “pārziņiem” Regulas (ES) 2018/1725 3. panta 8. punkta nozīmē, lai nodrošinātu, ka attiecīgās fiziskās personas var izmantot tiesības, kas tām noteiktas ar Regulu (ES) 2018/1725.

18. pants

1. Dalībvalstis izraugās šajā regulā minētās kompetentās iestādes un norāda tās II pielikumā uzskaitītajās tīmekļa vietnēs. Dalībvalstis paziņo Komisijai par II pielikumā minēto tīmekļa vietņu adrešu izmaiņām.

2. Pēc šīs regulas stāšanās spēkā dalībvalstis nekavējoties informē Komisiju par savām kompetentajām iestādēm, tai skaitā par šo kompetento iestāžu kontaktinformāciju, un informē to par jebkurām turpmākām izmaiņām.

3. Ja šī regula nosaka prasību paziņot Komisijai, to informēt vai citādi sazināties ar to, šādai saziņai izmanto II pielikumā norādīto adresi un citu kontaktinformāciju.

19. pants

Šo regulu piemēro:

a) Savienības teritorijā, tai skaitā tās gaisa telpā;

b) dalībvalstu jurisdikcijā esošos gaisa kuģos un uz to jurisdikcijā esošiem kuģiem;

c) attiecībā uz visām fiziskām personām Savienības teritorijā vai ārpus tās, kuras ir kādas dalībvalsts valstspiederīgie;

d) visām juridiskām personām, vienībām vai struktūrām Savienības teritorijā vai ārpus tās, kuras dibinātas vai izveidotas saskaņā ar kādas dalībvalsts tiesībām;

e) visām juridiskām personām, vienībām vai struktūrām saistībā ar jebkādu darījumdarbību, kas pilnā apmērā vai daļēji tiek veikta Savienībā.

20. pants

Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs.









I PIELIKUMS

3. pantā minētais fizisko un juridisko personu, vienību un struktūru saraksts

A. Fiziskas personas ▼M1



Vārds, uzvārds (Krievu valodas transliterācija) Vārds, uzvārds (Krievu valodā) Identifikācijas informācija Pamatojums iekļaušanai sarakstā Sarakstā iekļaušanas datums 1. Alexander (Alexandr) Petrovich KALASHNIKOV Aлександр Петрович КАЛАШНИКОВ Amats(i): Krievijas Federālā sodu izpildes dienesta (FSIN) direktors Dzimšanas datums: 27.1.1964. Dzimšanas vieta: Tatarska, Novosibirskas apgabals (Tatarsk, Novosibirsk Oblast), Krievijas PFSR (tagad Krievijas Federācija) Valstspiederība: Krievija Dzimums: vīrietis Alexander Kalashnikov kopš 2019. gada 8. oktobra ir Krievijas Federālā sodu izpildes dienesta (FSIN) direktors. Minētajā postenī viņš pārrauga visas FSIN darbības. Kā FSIN direktors viņš ir atbildīgs par nopietniem cilvēktiesību pārkāpumiem Krievijā, tostarp par patvaļīgiem arestiem un aizturēšanām. Alekseja Navaļnija (Alexei Navalny) lietā FSIN2020. gada 28. decembrī pieprasīja, lai Navaļnija kungs, kas tobrīd (no 2020. gada septembra līdz 2021. gada janvārim) Vācijā ārstējās no saindēšanas ar neiroparalītisku “Novičok” grupas vielu, nekavējoties ierastos pie probācijas amatpersonas, pretējā gadījumā piedraudot ar cietumsodu par krāpšanu piespriestā nosacītā soda izciešanas pārkāpumu dēļ. Šo par krāpšanu piespriesto sodu Eiropas Cilvēktiesību tiesa 2018. gadā ir atzinusi par patvaļīgu un netaisnīgu. 2021. gada 17. janvārī, izpildot Alexander Kalashnikov norādījumus, FSIN amatpersonas aizturēja Alekseju Navaļniju pēc viņa ierašanās Maskavas lidostā. Alekseja Navaļnija aresta pamatā ir Himki pilsētas tiesas nolēmums, kas savukārt tika izdots pēc FSIN pieprasījuma. Jau 2020. gada decembrī FSIN bija pieprasījis, lai tiesa Aleksejam Navaļnijam nosacītā soda vietā piespriestu cietumsodu. 2021. gada 17. februārī Eiropas Cilvēktiesību tiesa pieprasīja Krievijas Federācijas valdībai Alekseju Navaļniju atbrīvot. 2021. gada 2. marts 2. Alexander (Alexandr) Ivanovich BASTRYKIN Алексaндр Ивaнович БАСТРЫКИН Amats(i): Krievijas Federācijas Izmeklēšanas komitejas priekšsēdētājs Dzimšanas datums: 27.8.1953. Dzimšanas vieta: Pleskava (Pskov), Krievijas PFSR (tagad Krievijas Federācija) Valstspiederība: Krievija Dzimums: vīrietis Alexander Bastrykin kopš 2011. gada janvāra ir Krievijas Federācijas Izmeklēšanas komitejas (“komiteja”) priekšsēdētājs (un priekšsēdētāja pienākumu izpildītājs 2010. gada oktobrī –decembrī). Minētajā postenī viņš pārrauga visas Komitejas darbības. Oficiāli komitejas vadītājs ir Krievijas prezidents. Kā komitejas priekšsēdētājs Alexander Bastrykin ir atbildīgs par nopietniem cilvēktiesību pārkāpumiem Krievijā, tostarp par patvaļīgiem arestiem un aizturēšanām. Alexander Bastrykin ir atbildīgs par plašām un sistemātiskām pret Krievijas opozīciju vērstām represīvām kampaņām, ar kurām mērķtiecīgi vēršas pret opozīcijas dalībniekiem un īsteno pret tiem vērstas izmeklēšanas. Komiteja 2020. gada 29. decembrī sāka izmeklēšanu pret opozīcijas līderi Alekseju Navaļniju (Alexei Navalny), apsūdzot viņu liela mēroga krāpšanā. Aleksejs Navaļnijs un citi 2000. gados publicēja rakstus par Alexander Bastrykin nekustamo īpašumu uzņēmumu “LAW Bohemia” Čehijā. 2021. gada 2. marts 3. Igor Viktorovich KRASNOV Игорь Викторович КРАСНОВ Amats(i): Krievijas Federācijas Ģenerālprokurors Dzimšanas datums: 24.12.1975. Dzimšanas vieta: Arhangeļska (Arkhangelsk), Krievijas PFSR (tagad Krievijas Federācija) Valstspiederība: Krievija Dzimums: vīrietis Igor Krasnov kopš 2020. gada 22. janvāra ir Krievijas Federācijas Ģenerālprokurors, pirms tam viņš bija Krievijas Federācijas Izmeklēšanas komitejas priekšsēdētāja vietnieks. Federācijas Ģenerālprokurora amatā viņš uzrauga Krievijas Federācijas prokuratūras, speciālās prokuratūras un Militāro prokuratūru. Kā ģenerālprokurors viņš ir atbildīgs par nopietniem cilvēktiesību pārkāpumiem, tostarp par demonstrantu patvaļīgiem arestiem un plašu un sistemātisku mierīgas pulcēšanās un biedrošanās brīvības un uzskatu un vārda brīvības apspiešanu. Pirms 2021. gada 23. janvāra protestiem Ģenerālprokuratūra brīdināja, ka to dalībnieki tiktu saukti pie atbildības. Turklāt Ģenerālprokuratūra pieprasīja, lai Federālais komunikācijas, informācijas tehnoloģiju un masu komunikācijas uzraudzības dienests (Roskomnadzor) ierobežo piekļuvi opozīcijas vietnēm un sociālo tīklu lietotāju kontiem, kuros bija informācija par plānoto Alekseja Navaļnija (Alexei Navalny) atbalstītāju pulcēšanos. 2021. gada 29. janvārī Ģenerālprokuratūra atkārtoti pieprasīja, lai Roskomnadzor ierobežo piekļuvi opozīcijas vietnēm un sociālo tīklu kontiem, šoreiz tas tika darīts, pirms Alekseja Navaļnija atbalstītāju protestiem 2021. gada 30. un 31. janvārī. Tika izsūtīti brīdinājumi interneta uzņēmumiem (Facebook, TikTok, Twitter, Google, Mail.ru Group). Ģenerālprokuratūra arī paziņoja, ka pret demonstrāciju dalībniekiem tiktu ierosinātas kriminālvajāšanas. Ģenerālprokuratūra atbalstīja Krievijas Federālā sodu izpildes dienesta (FSIN) prasību Aleksejam Navaļnijam piespriesto nosacīto sodu lietā par iespējamo krāpšanu pārveidot par cietumsodu. Neraugoties uz to, ka Eiropas Cilvēktiesību tiesa 2018. gadā viņa notiesāšanu minētajā lietā ir atzinusi par patvaļīgu un netaisnīgu, 2021. gada 17. janvārī Aleksejs Navaļnijs pēc ierašanās Maskavas lidostā tika arestēts. 2021. gada 2. marts 4. Viktor Vasilievich (Vasilyevich) ZOLOTOV Виктор Васильевич ЗОЛОТОВ Amats(i): Krievijas Federācijas Nacionālās gvardes spēku federālā dienesta (Rosgvardia) direktors Dzimšanas datums: 27.1.1954. Dzimšanas vieta: Sasova (Sasovo), Krievijas PFSR (tagad Krievijas Federācija) Valstspiederība: Krievija Dzimums: vīrietis Viktor Zolotov kopš 2016. gada 5. aprīļa ir Krievijas Federācijas Nacionālās gvardes spēku federālā dienesta (Rosgvardia) direktors un tādējādi Krievijas Federācijas Nacionālās gvardes spēku virspavēlnieks un Rosgvardia sastāvā ietilpstošās Speciālās nozīmes mobilās vienības (OMON) komandieris. Minētajā postenī viņš pārrauga visas Rosgvardia un OMON spēku darbības. Kā Rosgvardia direktors viņš ir atbildīgs par nopietniem cilvēktiesību pārkāpumiem Krievijā, tostarp par patvaļīgiem arestiem un aizturēšanām un par sistemātiskiem un plašiem mierīgas pulcēšanās un biedrošanās brīvības pārkāpumiem, jo īpaši, vardarbīgi apspiežot protestus un demonstrācijas. Rosgvardia tika izmantota 2021. gada 23. janvāra Alekseja Navaļnija (Alexei Navalny) atbalstītāju demonstrāciju apspiešanā, un tika ziņots, ka daudzi OMON kaujinieki un Nacionālās gvardes karavīri pret demonstrantiem pielietoja brutālu spēku un vardarbību. Drošības spēku agresīvā rīcība tika mērķtiecīgi vērsta pret daudziem žurnālistiem, tostarp pret “Meduza” korespondenti Kristinu Safrānovu (Kristina Safranova), kurai iesita OMON kaujinieks, un pret “Novaja Gazeta” žurnālisti Jeļizavetu Kirpanovu (Yelizaveta Kirpanova), kas saņēma sitienu pa galvu ar steku, kā rezultātā sākās asiņošana. Drošības spēki patvaļīgi aizturēja vairāk nekā 300 nepilngadīgu personu. 2021. gada 2. marts ▼B

B. Juridiskas personas, vienības un struktūras









II PIELIKUMS

Tīmekļa vietnes informācijai par kompetentajām iestādēm un adrese paziņojumu nosūtīšanai Komisijai

BEĻĢIJA

https://diplomatie.belgium.be/nl/Beleid/beleidsthemas/vrede_en_veiligheid/sancties

https://diplomatie.belgium.be/fr/politique/themes_politiques/paix_et_securite/sanctions

https://diplomatie.belgium.be/en/policy/policy_areas/peace_and_security/sanctions

BULGĀRIJA

https://www.mfa.bg/en/101

ČEHIJAS REPUBLIKA

www.financnianalytickyurad.cz/mezinarodni-sankce.html

DĀNIJA

http://um.dk/da/Udenrigspolitik/folkeretten/sanktioner/

VĀCIJA

http://www.bmwi.de/DE/Themen/Aussenwirtschaft/aussenwirtschaftsrecht,did=404888.html

IGAUNIJA

http://www.vm.ee/est/kat_622/

ĪRIJA

http://www.dfa.ie/home/index.aspx?id = 28519

GRIEĶIJA

http://www.mfa.gr/en/foreign-policy/global-issues/international-sanctions.html

SPĀNIJA

http://www.exteriores.gob.es/Portal/en/PoliticaExteriorCooperacion/GlobalizacionOportunidadesRiesgos/Paginas/SancionesInternacionales.aspx

FRANCIJA

http://www.diplomatie.gouv.fr/fr/autorites-sanctions/

HORVĀTIJA

http://www.mvep.hr/sankcije

ITĀLIJA

https://www.esteri.it/mae/it/politica_estera/politica_europea/misure_deroghe

KIPRA

http://www.mfa.gov.cy/mfa/mfa2016.nsf/mfa35_en/mfa35_en?OpenDocument

LATVIJA

http://www.mfa.gov.lv/en/security/4539

LIETUVA

http://www.urm.lt/sanctions

LUKSEMBURGA

https://maee.gouvernement.lu/fr/directions-du-ministere/affaires-europeennes/mesures-restrictives.html

UNGĀRIJA

https://kormany.hu/kulgazdasagi-es-kulugyminiszterium/ensz-eu-szankcios-tajekoztato

MALTA

https://foreignandeu.gov.mt/en/Government/SMB/Pages/SMB-Home.aspx

NĪDERLANDE

https://www.rijksoverheid.nl/onderwerpen/internationale-sancties

AUSTRIJA

http://www.bmeia.gv.at/view.php3?f_id = 12750&LNG = en&version=

POLIJA

https://www.gov.pl/web/dyplomacja

PORTUGĀLE

http://www.portugal.gov.pt/pt/ministerios/mne/quero-saber-mais/sobre-o-ministerio/medidas-restritivas/medidas-restritivas.aspx

RUMĀNIJA

http://www.mae.ro/node/1548

SLOVĒNIJA

http://www.mzz.gov.si/si/omejevalni_ukrepi

SLOVĀKIJA

https://www.mzv.sk/europske_zalezitosti/europske_politiky-sankcie_eu

SOMIJA

http://formin.finland.fi/kvyhteistyo/pakotteet

ZVIEDRIJA

http://www.ud.se/sanktioner

Adrese paziņojumu nosūtīšanai Eiropas Komisijai:

European Commission

Directorate-General for Financial Stability, Financial Services and Capital Markets Union (DG FISMA)

Rue de Spa 2

1049 Brussels, Belgium

E-pasts: relex-sanctions@ec.europa.eu